Trønder-Avisa

***Trønder-Avisa*** er en regionavis med hovedredaksjon i Steinkjer. Dekningsområdet er Nord-Trøndelag og i hovedsak Innherred. *Trønder-Avisa* utkom inntil 8. april 2024 på papir som dagsavis i tabloidformat. Da ble antall utgivelsesdager i uken endret fra seks til tre, tirsdag, torsdag og lørdag. E-avisen produseres fortsett seks dager i uken.

Sjefredaktør og administrerende direktør er Sivert Rossing.

Trønder-Avisa AS (TA Konsern) eier også *[[Namdalsavisa]]*, NT24.no og flere mindre lokalmedier i Nord-Trøndelag. Trønder-Avisa AS eies for en stor del av lokale aksjonærer, men har en samarbeidsavtale med Amedia.

*Trønder-Avisa* står, sammen med Amedia-avisene i Trøndelag, bak debattmediet Trønderdebatt.

## Historie
*Trønder-Avisa* ble etablert som følge av det tyske angrepet på Norge i 1940, da store deler av Steinkjer ble bombet. Lokalene til begge de konkurrerende avisene, *[[Inntrøndelagen]]* (Venstre) og *[[Nord-Trøndelag og Nordenfjeldske Tidende]]* (Bondepartiet), brant ned til grunnen. De to redaktørene, Olav Hougen og Johannes Kjesbu, la rivaliseringen til side og bestemte seg for å utgi en fellesavis inntil videre. De fikk trykket avisen i Verdal. Det første nummeret av *Nord-Trøndelag & Inntrøndelagen* utkom 29. mai 1940.

I 1942 ble redaktørene avsatt av den tyske okkupasjonsmakten, som innsatte sin egen redaktør. Hougen og Kjesbu endte i tysk fangenskap på Falstad konsentrasjonsleir, og Hougen døde som følge av påkjenningene fangenskapet påførte ham. Kjesbu tiltrådte etter frigjøringen og satt som redaktør helt frem til 1950.

Den 15. september 1952 ble sammenslåingen av de to avisene permanent, da navnet ble endret til *Trønder-Avisa*, som formelt ble et talerør for både Senterpartiet og Venstre. Eierskapet i Trønder-Avisa AS var fordelt mellom AS Nord-Trøndelag og LL Inntrøndelagen, som i sin tur var eid av lokale småaksjonærer med medlemskap i hvert sitt parti. *Trønder-Avisa* holdt seg med to likestilte redaktører, som var ansatt av hvert sitt eierselskap, og som hadde ansvaret for lederspalten annenhver dag. De partipolitiske ansettelsene opphørte i 1996, og *Trønder-Avisa* fikk én ansvarlig redaktør.

I 1964 skiftet avisen fra å trykke med blysats til teletypeperforering. Den 12. april 1972 skiftet avisen til berlinerformat. Avisen gikk over til tabloidformat i 2000, og trykkingen ble flyttet til Adressatrykk i Trondheim, da Trønder-Avisas gamle trykkeri var nedslitt og anskaffelse av nytt trykkeriutstyr ble for kostbart. Avisen trykkes nå hos Polaris Trykk på Orkanger.

I 1994 kjøpte A-pressen, nå Amedia, 9,33 prosent av aksjene i Trønder-Avisa. Trønder-Avisa kjøpte tilbake aksjene i april 2009, etter at A-pressen hadde gjennomført flere forsøk på å få en sterkere posisjon.

Polaris Media kom inn med en aksjepost på 10,1 % i 2010, i forbindelse med at Trønder-Avisa og Polaris inngikk en ti år lang samarbeidsavtale. Etter forhandlinger fra høsten 2017 ble det klart 2. februar 2018 at Polaris ville kjøpe seg opp i avisa gjennom å overta hele LL Inntrøndelagen og deler av AS Nord-Trøndelag. Polaris ville slik få 56 prosent av aksjene, AS Nord-Trøndelag få 44 prosent. Forslaget fikk imidlertid ikke flertall i generalforsamlingen til LL Inntrøndelag, og etter flere uker med nye forhandlinger og etter at også et forslag om rettet emisjon ble avvist, ble det i juni 2018 klart at eierskapet fortsetter som tidligere. I 2020 inngikk Trønder-Avisa en tiårig samarbeidsavtale med Amedia.

Trønder-Avisa eier lokalavisene *[[Steinkjer-Avisa]]* (kjøpt 1999), *[[Inderøyningen]]*, *[[Lokalavisa Verran-Namdalseid]]* (etablert 2009 og fusjonert med Steinkjer-Avisa i august 2017) og *[[Snåsningen]]* (kjøpt i 2010). Fra 1993 til 2016 var Trønder-Avisa først eneeier, senere deleier, av lokalavisa *[[Ytringen Avis|Ytringen]]* i Ytre Namdalen. Sommeren 2015 kjøpte Trønder-Avisa Namdalsavisa fra Amedia, og fikk med dette kontroll over begge dagsavisene i fylket. De to avisene har fra 2017 et omfattende redaksjonelt samarbeid.

## Ansvarlige redaktører
Fra 1959 til 1996 hadde Trønder-Avisa to sidestilte ansvarlige redaktører, ansatt av hvert sitt eierselskap.

* Olav Hougen 1940–1942 (avsatt av okkupasjonsmyndighetene i 1942)
* Johannes Kjesbu 1940–1949 (avsatt av okkupasjonsmyndighetene 1942–1945)
* Arnulf Juul-Wedde 1950–1959
* Henrik Bartnes (konstituert) 1959
* Thorbjørn Wale 1959–1972
* Gregar Rekaa 1959–1979
* Fritjov Øverland 1972–1978
* Johannes Brandtzæg 1979–1996
* Karl R. Ertsaas 1979–1985
* Paul Ola Kjerkreit 1986–1996
* Hans Brattås 1996–1998
* Ole Erik Almlid 1998 (konstituert)
* Knut Grenstad 1998–2001
* Arnulf Gotvasli 2001 (konstituert)
* Arve Løberg 2001–2015
* John Arne Moen 2015–2021
* Sivert Rossing 2021–d.d.
* Gunn Magni Galaaen 2025–d.d. (konstituert)

## Opplag
Bekreftede netto opplagstall fra Mediebedriftenes Landsforening:

## Referanser


## Eksterne lenker
* 
*